ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ

ՀԱՇՎԵՔՆՆԻՉ ՊԱԼԱՏ



ԸՆԹԱՑԻԿ ԵԶՐԱԿԱՑՈՒԹՅՈՒՆ

(ՄԻՋԱՆԿՅԱԼ ՀԱՇՎԵՏՎՈՒԹՅՈՒՆ)

ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ 2025 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԱՌԱՋԻՆ ԵՌԱՄՍՅԱԿԻ ԿԱՏԱՐՄԱՆ ՀԱՇՎԵՔՆՆՈՒԹՅԱՆ

Ներկայացվում է՝

**ՀՀ Ազգային ժողովին,**

**ՀՀ կառավարությանը,** և

հրապարակվում է Հաշվեքննիչ պալատի պաշտոնական կայքում

2025թ

ԲՈՎԱՆԴԱԿՈՒԹՅՈՒՆ

[ՀՀ 2025 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԱՌԱՋԻՆ ԵՌԱՄՍՅԱԿԻ ԿԱՏԱՐՄԱՆ ՀԱՇՎԵՔՆՆՈՒԹՅԱՆ ԸՆԹԱՑԻԿ ԵԶՐԱԿԱՑՈՒԹՅՈՒՆԸ (ՄԻՋԱՆԿՅԱԼ ՀԱՇՎԵՏՎՈՒԹՅՈՒՆԸ) 2](#_Toc205295225)

[1. ՆԵՐԱԾՈՒԹՅՈՒՆ 2](#_Toc205295226)

[2. ԱՄՓՈՓԱԳԻՐ 2](#_Toc205295229)

[3. ՀԱՇՎԵՔՆՆՈՒԹՅԱՆ ՇՐՋԱՆԱԿԸ, ՄԵԹՈԴԱԲԱՆՈՒԹՅՈՒՆԸ ԵՎ ՉԱՓԱՆԻՇԸ 3](#_Toc205295232)

[4. ԸՆԹԱՑԻԿ ԵԶՐԱԿԱՑՈՒԹՅՈՒՆ 5](#_Toc205295233)

[5. ՀԱՇՎԵՔՆՆՈՒԹՅԱՆ ՀԻՄՆԱԿԱՆ ԱՐԴՅՈՒՆՔՆԵՐԸ 7](#_Toc205295234)

[6. ՀՀ 2025 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԱՌԱՋԻՆ ԵՌԱՄՍՅԱԿԻ ՖԻՆԱՆՍԱԿԱՆ ՑՈՒՑԱՆԻՇՆԵՐԸ 7](#_Toc205295238)

[7. ԱՅԼ ՓԱՍՏԵՐԸ 8](#_Toc205295240)

[8. ԱՌԱՋԱՐԿՈՒԹՅՈՒՆՆԵՐԸ 10](#_Toc205295241)

ՀՀ 2025 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԱՌԱՋԻՆ ԵՌԱՄՍՅԱԿԻ ԿԱՏԱՐՄԱՆ ՀԱՇՎԵՔՆՆՈՒԹՅԱՆ ԸՆԹԱՑԻԿ ԵԶՐԱԿԱՑՈՒԹՅՈՒՆԸ (ՄԻՋԱՆԿՅԱԼ ՀԱՇՎԵՏՎՈՒԹՅՈՒՆԸ)

# ՆԵՐԱԾՈՒԹՅՈՒՆ

Հաշվեքննության նպատակը

ՀՀ 2025 թվականի պետական բյուջեի առաջին եռամսյակի կատարման վերաբերյալ Հաշվեքննիչ պալատի Ընթացիկ եզրակացության ձևավորում[[1]](#footnote-1)։

Հաշվեքննության հիմքը

Հաշվեքննիչ պալատի 2025 թվականի հունիսի 26-ի «2025 թվականի պետական բյուջեի երեք ամիսների կատարման հաշվեքննության առաջադրանքը հաստատելու մասին» թիվ 40-Ա որոշում։

Հաշվեքննության օբյեկտը

ՀՀ 2025 թվականի պետական բյուջեով սահմանված ծրագրերի միջոցառումները կատարող հանրային իշխանության մարմիններ։

Հաշվեքննության առարկան

ՀՀ 2025 թվականի պետական բյուջեի կատարում։

Հաշվեքննությունն ընդգրկող ժամանակաշրջանը

2025 թվականի հունվարի 1–ից մինչև 2025 թվականի մարտի 31–ը:

Հաշվեքննության կատարման ժամկետը

2025 թվականի հուլիսի 2-ից մինչև 2025 թվականի հուլիսի 31-ը։

Հաշվեքննությունն իրականացրած կառուցվածքային ստորաբաժանումը

Հաշվեքննիչ պալատի ֆինանսական և համապատասխանության վարչություն Հաշվեքննության համակարգողը

Հաշվեքննիչ պալատի անդամ Կարեն Առուստամյան

# ԱՄՓՈՓԱԳԻՐ

Հաշվեքննությամբ ձևավորվել է ՀՀ 2025 թվականի պետական բյուջեի առաջին եռամսյակի կատարման վերաբերյալ Հաշվեքննիչ պալատի Եզրակացությունը։ Վերջինի համաձայն, հաշվեքննության արդյունքում չեն բացահայտվել փաստեր, որոնք կարող էին կասկած առաջացնել պետական բյուջեի կատարման հաշվետվությունների, էական առումով, խեղաթյուրված լինելու վերաբերյալ։ Այդուհանդերձ, առկա են ուշադրության արժանի որոշ խնդիրներ, որոնք ներկայացված են սույն փաստաթղթի «Այլ փաստեր» բաժնում, իսկ խնդիրների լուծման ուղղությամբ անհրաժեշտ գործողությունները՝ «Առաջարկություններ» բաժնում։

# ՀԱՇՎԵՔՆՆՈՒԹՅԱՆ ՇՐՋԱՆԱԿԸ, ՄԵԹՈԴԱԲԱՆՈՒԹՅՈՒՆԸ ԵՎ ՉԱՓԱՆԻՇԸ

## Հաշվեքննության շրջանակը

ՀՀ Ազգային ժողովի կողմից 2024 թվականին ընդունված «Հաշվեքննիչ պալատի մասին» ՀՀ օրենքի նոր խմբագրությամբ վերանայվել են նաև պետական բյուջեի կատարման վերաբերյալ Հաշվեքննիչ պալատի եզրակացությանը (ներառյալ՝ հաշվեքննության կարծիքին) վերաբերող կարգավո­րում­ները և դրանք համապատասխանեցվել են Բարձրագույն հաշվեքննիչ մարմինների միջազգային կազմակերպության (այսուհետև նաև՝ INTOSAI) միջազգային ստանդարտների պահանջներին։

Հաշվեքննիչ պալատը, նախկին օրենքով, պետական բյուջեի կատարման հաշվետվության վերաբերյալ եզրակացությունը կազմելու նպատակով, իր գործունեության ծրագրում նախատեսում էր ըստ եռամսյակների հաշվեքննություններ այնքան թվով մարմիններում, որոնց ազդեցությունը պետական բյուջեի ֆինանսական ցուցանիշների վրա գնահատվում էր բավարար՝ պետական բյուջեի կատարման տարեկան հաշվետվության, որպես մեկ ամբողջության վերաբերյալ, հաշվեքննության կարծիք արտահայտելու համար։

Վերանայված կարգավորումների համաձայն, պետական բյուջեի տարեկան կատարման վերաբերյալ Հաշվեքննիչ պալատի եզրակացությունը (ներառյալ՝ հաշվեքննության կարծիքը) ձևավորելու համար հաշվեքննության առարկան այլևս սահմանափակ թվով (8, 10 կամ այլ թվով) պետական մարմինների բյուջեների կատարումը չէ, այլ հաշվեքննության են ենթակա պետական բյուջեով նախատեսված բյուջետային ծրագրերի կատարման պատասխանատու հանրային իշխանության բոլոր մարմինները (Բյուջետային հատկացումների կարգադրիչները)։

*Սույն Ընթացիկ եզրակացությունը (այսուհետև նաև՝ միջանկյալ հաշվետվու­թյունը) կազմվել է ՀՀ 2025 թվականի պետական բյուջեի առաջին եռամսյակի կատարման հաշվեքննության հիման վրա։*

## Հաշվեքննության մեթոդաբանությունը

ՀՀ պետական բյուջեի կատարումն իրականացվում է դրամարկղային սկզբունքով։ Պետական բյուջեի կատարման տարեկան հաշվետվությանը ներկայացվող պահանջները սահմանված են օրենքով[[2]](#footnote-2)։ Ըստ այդմ, բյուջեի կատարման մասին տարեկան հաշվետվությունը ներառում է` «պետական բյուջեի եկամուտների, ծախսերի և դեֆիցիտի (հավելուրդի) հիմնավորվածությունը, դրանց համեմատական վերլուծությունը հաշվետու տարվան նախորդող տարվա փաստացի, ինչպես նաև հաշվետու տարվա համար հաստատված և փաստացի կատարված համապատասխան ցուցանիշների նկատմամբ»։ Նշված հանգամանքներով պայմանավորված, Հաշվեքննիչ պալատը պետական բյուջեի տարեկան կատարման վերաբերյալ եզրակացությունը՝ ներառյալ կարծիքը, ձևավորում է[[3]](#footnote-3) հիմք ընդունելով միայն այն հաշվետվությունների խեղաթյուրումները, որոնց ներկայացման պահանջը սահմանված է օրենքով։

Այդուհանդերձ, Հաշվեքննիչ պալատի եզրակացություններում ներառվում են նաև հաշվեքննություններով բացահայտված այն փաստերը, որոնք վերաբերում են պետական բյուջեի կատարման շրջանակում ֆինանսական գործարքների (գործառնությունների) համար, ինչպես նաև առնչվող այլ կարգավորումներով սահմանված պահանջների պահպանմանը։

Միջանկյալ հաշվետվություններով տրամադրվում են Ընթացիկ եզրակացություններ, որոնք չեն պարունակում «հաշվեքննության կարծիք», ի տարբերություն՝ ՀՀ պետական բյուջեի տարեկան կատարման վերաբերյալ «հաշվեքննության եզրակացության»։

## **Հաշվեքննության առարկայի չափանիշը**

ՀՀ 2025 թվականի պետական բյուջեի առաջին եռամսյակի կատարումը գնահատելու համար որպես չափանիշ կիրառվել է **պետական մարմինների ֆինանսական գործունեության հետ կապված բյուջետային հաշվետվությունների կազմման, ներկայացման, ամփոփման և հաշվետվությունները կազմելու ու ներկայացնելու հրահանգը[[4]](#footnote-4)։**

Միջանկյալ հաշվետվության մեջ ներկայացված Ընթացիկ եզրակացությունը ձևավորվել է ՀՀ 2025 թվականի պետական բյուջեի առաջին եռամսյակի կատարման վերաբերյալ վերոնշյալ հրահանգով սահմանված՝ **եկամուտների, ծախսերի և դեֆիցիտի ֆինանսավորմանը վերաբերող դրամարկղային գործարքներին (գործառնություններին) ներկայացվող պահանջների պահպանումը գնահատելու արդյունքում**։

# ԸՆԹԱՑԻԿ ԵԶՐԱԿԱՑՈՒԹՅՈՒՆ

**ՀՀ 2025 թվականի պետական բյուջեի առաջին եռամսյակի կատարման հաշվեքննության Եզրակացությունը**

Հաշվեքննության ընթացքում չեն հայտնաբերվել փաստեր, որոնք կարող էին կասկած առաջացնել ՀՀ 2025 թվականի պետական բյուջեի առաջին եռամսյակի կատարման ֆինանսական հաշվետվությունների՝ բոլոր էական առումներով խեղաթյուրված լինելու վերաբերյալ[[5]](#footnote-5)։

## **Եզրակացության հիմքը**

Հաշվեքննությունն իրականացվել է Բարձ­­­­րագույն հաշվեքննիչ մարմինների հիմնարար սկզբունքների և միջազգային ստան­դարտ­նե­րի[[6]](#footnote-6) հի­ման վրա մշակված մեթո­դա­­բանություններին և ուղեցույցներին hա­մա­պա­­տասխան: Հաշ­­­վեքննիչ պալատն իր լիազորություններն իրականացնելիս ան­­­կախ է հաշ­վեքննու­թ­­յան են­թա­կա մարմիններից և կազմակեր­պու­թ­յուն­նե­­­րից: Հաշվե­քննության ըն­թաց­քում պահ­պան­վել են է­­­թիկայի պահանջները՝ հա­մա­­­ձայն Հաշվեքննիչ պալատի կողմից հաս­տատված՝ Հաշ­­­վեքննիչ պա­լա­տի անդամների գործունեությանն առնչվող՝ միջազգային իրա­­վա­կան պրակ­­­­տի­­կայով պայմանավորված ուղենշային չափանիշներ-ի և Հաշ­վե­քննող­նե­­րի հա­մար ներքին ծա­­ռայողական հարաբերությունների շրջանա­կում կի­րառվող է­թի­կայի կա­նոններ‑ի: Ձեռք են բերվել բավարար և համա­պա­տաս­խան հաշ­վե­քննության ապացույցներ՝ վերոնշյալ եզրակացության հա­մար:

## **Բյուջետային հատկացումների կարգադրիչների պատասխանա-տվությունը ֆինանսական (բյուջետային) հաշվետվությունների համար**

Բյուջետային հատկացումների կարգադրիչները պատաս­խա­նա­տու են բյու­ջետային ոլորտը կար­գավորող ՀՀ օրենսդրության hամաձայն ֆի­­նան­սա­կան հաշ­վետ­վու­թ­յուն­նե­րի[[7]](#footnote-7) պատ­րաստ­­ման և ճշմարիտ ներ­կա­յաց­­ման, ինչ­պես նաև այնպիսի ներքին հսկողության հա­մար, որն անհ­րա­ժեշտ է ա­ռե­րևույթ հանցա­գոր­ծության հատ­կա­նիշների կամ սխալի հե­տևան­քով էա­կան խեղաթյուրումներից զերծ ֆինանսական հաշ­­վետ­վու­թ­յուն­ների պատ­րաս­տումն ապա­հո­վելու համար:

Հաշվեքննության ընթացքում, ժամանակի և ռեսուրսների սահմանափակությամբ, ինչպես նաև՝ հաշվեքննության կարծիք ներկայացնելու պահանջի բացակայությամբ պայմանավորված, ամբողջությամբ չեն կիրառվել պետական բյուջեի կատարման տարեկան հաշվետվության վերաբերյալ հաշվեքննության ընթացքում կիրառվող բոլոր ընթացակարգերը։ Հետևաբար, հաշվեքննությունը թույլ չի տալիս ստանալ այնպիսի հավաստիացում, որ տարեկան հաշվեքննության ընթացքում հնարավոր հայտնաբերվելիք բոլոր նշանակալի հարցերը կհայտնաբերվեն եռամսյակային ուսումնասիրության ընթացքում։

## **Հաշվեքննիչ պալատի պատասխանատվությունը**

Դրամարկղային հիմունքներով բյուջեի կատարման ֆինանսական հաշվետվությունների միջանկյալ եռամսյակային հաշվեքննության հաշվետվությունը՝ տարեկան հաշվետվության համար օգտագործվող, բայց ոչ նույն մանրամասնությամբ (չի պարունակում հաշվեքննության կարծիք) հաշվետվություն է, որը կենտրոնանում է եռամսյակային (աճողական) դրամարկղային գործարքների (գործառնությունների) հիմնական հարցերի վրա։

Այն չի ե­րաշ­խավորում, որ Օրենքի և միջազգային ստան­­­դարտների հիման վրա մշակված մեթո­դա­­բա­նություններին, ուղեցույցներին և այլ փաստաթղթերին հա­մա­պա­տաս­­խան իրականացված հաշվեքննությունը, միշտ կհայտնաբերի էական խե­­ղա­­թյուրումը, երբ այն առկա է։

Հաշվեքննության ընթացքում կիրառվել է մասնագիտական դա­տողու­թ­յուն՝ պահպանելով մասնագիտական կասկածամտության սկզբունքը։

Հաշվեքննության առաջադրանքը ներկայացվել է հաշվեքննության ենթակա պետական մարմիններին, իսկ Միջանկյալ հաշվետվության (Ընթացիկ եզրակացության) նախագիծը՝ ՀՀ կառավարությանը։

# ՀԱՇՎԵՔՆՆՈՒԹՅԱՆ ՀԻՄՆԱԿԱՆ ԱՐԴՅՈՒՆՔՆԵՐԸ

Հաշվեքննության աշխատանքները հիմնականում կենտրոնացվել են ներքին հսկողական համակարգերի գնահատման և թեստավորման միջոցով ռիսկերի բացահայտման վրա։ Իրականացվել են նաև հաշվեքննության այլ ընթացակարգեր այնքանով, որքանով հնարավոր է եղել առաջին եռամսյակի համար՝ նկատի ունենալով, որ պետական բյուջեի տարեկան կատարման հաշվետվություններում ցուցանիշները տարբերվելու են եռամսյակային (աճողական) ցուցանիշներից։

Հաշվեքննության ընթացքում, Եզրակացությունը ձևավորելու համար, հասանելի էլեկտրոնային հարթակներից ստացվել է բավարար տեղեկատվություն։ Այդուհանդերձ, բյուջետային առանձին գործարքների (գործառնությունների) հետ կապված արձանագրվել են հաշվեքննության շրջանակի սահմանափակումներ՝ հնարավոր չի եղել ստանալ բավարար և համապատասխան հաշվեքննության ապացույցներ, որոնց մանրամասները ներկայացված են սույն Ընթացիկ եզրակացության 7‑րդ բաժնում։

# ՀՀ 2025 ԹՎԱԿԱՆԻ ՊԵՏԱԿԱՆ ԲՅՈՒՋԵԻ ԱՌԱՋԻՆ ԵՌԱՄՍՅԱԿԻ ՖԻՆԱՆՍԱԿԱՆ ՑՈՒՑԱՆԻՇՆԵՐԸ

ՀՀ 2025 թվականի պետական բյուջեի առաջին եռամսյակի կատարման ընթացքում դրամարկղային գործարքների (գործառնությունների) հաշվետվությունների համաձայն՝ եկամուտները կազմել են 597,371,418.2 հազ. դրամ (կատարողականը՝ 102.%), ծախսերը՝ 576,167,388.9 հազ**.** դրամ (կատարողականը՝ 70.4.%) և արձանագրվել է 21,204,029.3 հազ. դրամ հավելուրդ (կատարողականը՝ 9.1.%):

# ԱՅԼ ՓԱՍՏԵՐԸ

## **Պետական պարտքի սպասարկումը (տոկոսավճարները)**

«Պետական պարտքի մասին» օրենքով ՀՀ պետական պարտքն ըստ ներքին և արտաքին աղբյուրների դասակարգված է ռեզիդենտության սկզբունքով։ Ըստ այդմ, ՀՀ ներքին պետական պարտքը Հայաստանի Հանրապետության ռեզիդենտների, իսկ արտաքին պարտքը՝ ոչ ռեզիդենտների հանդեպ առկա պարտքային պարտավորությունների հանրագումարներն են (օրենքի 2‑րդ հոդվածի 5‑րդ և 6‑րդ կետեր)։ Նույն օրենքի համաձայն, ներքին պետական պարտքի աղբյուր է նաև ռեզիդենտների կողմից ձեռք բերված արտարժույթով թողարկված պարտատոմսերը, իսկ արտաքին պետական պարտքի համար նաև՝ ոչ ռեզիդենտների կողմից ձեռք բերված պետական գանձապետական պարտատոմսերը (օրենքի 14‑րդ հոդվածի 1‑ին մասի 1‑ին կետ և 20‑րդ հոդված 1‑ին մասին 3‑րդ կետ)։

Հաշվեքննությամբ պարզվել է, որ ՀՀ 2025 թվականի առաջին եռամսյակի վերջի դրությամբ.

ՀՀ կողմից թողարկված պետական գանձապետական պարտատոմսերի դիմաց առկա պարտքային պարտավորությունը կազմել է 2,566.5 մլրդ դրամ, որից՝

2,415.1 մլրդ դրամը ՀՀ ռեզիդենտների հանդեպ (ներքին պարտք),

151.4 մլրդ դրամը ՀՀ ոչ ռեզիդենտների հանդեպ (արտաքին պարտք):

ՀՀ կողմից թողարկված արտարժութային պարտատոմսերի դիմաց առկա պարտքային պարտավորությունը կազմել է 783.2 մլրդ դրամ, որից՝

160.7 մլրդ դրամը ՀՀ ռեզիդենտների հանդեպ (ներքին պարտք),

622.5 մլրդ դրամը ՀՀ ոչ ռեզիդենտների հանդեպ (արտաքին պարտք):

Մինչդեռ, հաշվետու ժամանակաշրջանի հաշվետվությամբ,[[8]](#footnote-8) ՀՀ կողմից թողարկված պետական գանձապետական պարտատոմսերի համար վճարված 15,248,266.63 հազ. դրամ տոկոսավճարներն ամբողջությամբ ներկայացվել է 441100 Ներքին արժեթղթերի տոկոսավճարներ հոդվածով, իսկ արտարժութային պարտատոմսերի 13,707,417.52 հազ. դրամ տոկոսավճարները՝ 442100 Արտաքին արժեթղթերի գծով տոկոսավճարներ հոդվածով։

Ինչը նշանակում է, 2025 թվականի 3 ամիսների ընթացքում, պետական պարտքի ըստ ռեզիդենտության կառուցվածքի անփոփոխ լինելու ենթադրության պարագայում[[9]](#footnote-9), հաշվետվության մեջ արտացոլված ներքին և արտաքին պարտքի տոկոսավճարները՝ վերը ներկայացված պատճառով չեն արտահայտում իրական պատկերը։

Հարցին անդրադարձ է եղել նաև նախորդ հաշվեքննությունների ընթացիկ եզրակացություններում, սակայն այն դեռևս շարունակում է մնալ չլուծված։

## Պետական բյուջեի ծախսերի փաստաթղթավորումը

Հայաստանի Հանրապետության հանրային հատվածի հաշվապահական հաշվառման ստանդարտով[[10]](#footnote-10) սահմանված են ֆինանսական հաշվետվությունում ծախսերը ճանաչելու հիմքերը[[11]](#footnote-11)։

Հանրային հատվածի կազմակերպությունների կողմից իրականացվող հիմնական գործառնությունների փաստաթղթավորման և այդ փաստաթղթերի շրջանառության միասնական մոտեցումներ ապահովելու նպատակով հաստատված օրինակելի ուղեցույցով[[12]](#footnote-12) սահմանված է նաև «Ծախսումների փաստաթղթավորումը»։ Ըստ այդմ, վերոնշյալ հղմամբ հաստատված հրամանի հավելվածի 7.7‑րդ կետով սահմանվել է, որ « ... *Մարդատար ավտոմեքենայի և ոչ ընդհանուր օգտագործման ավտոբուսի (այսուհետ՝ ավտոմեքենայի) վառելիքի (բենզին, դիզելային վառելիք, հեղուկ գազ) ծախսումը փաստաթղթավորվում է****«Մարդատար ավտոմեքենայի, ոչ ընդհանուր օգտագործման ավտոբուսի երթուղային թերթիկով» (տես ԾԽ-6 ձևը):****Երթուղային թերթիկը կազմվում է կամ յուրաքանչյուր օրվա կամ կազմակերպության ղեկավարի կողմից սահմանված որոշակի ժամանակաշրջանի համար: ...* »:

Սույն հաշվեքննության համար կիրառված չափանիշի[[13]](#footnote-13) «Հիմնարկի կատարած բյուջետային ծախսերի և բյուջետային պարտքերի մասին» Հ-2 հաշվետվության «փաստացի ծախս»սյունակում լրացվում են հաշվետու ժամանակահատվածում հիմնարկի՝ համապատասխան փաստաթղթերով ձևակերպված **իրական ծախսերը**, ներառյալ կրեդիտորների չվճարված հաշիվները, հաշվարկված աշխատավարձի ու կրթաթոշակների գծով կատարված ծախսերը։

Հաշվեքննությամբ պարզվել է, որ «Ներքին գործերի նախարարության[[14]](#footnote-14) Երևան քաղաքի և մարզային պարեկային ծառայությունների տրանսպորտային միջոցների վառելիքի ծախսի վերաբերյալ սկզբնական հաշվառման փաստաթղթեր՝ երթուղային թերթիկներ չեն լրացվել, բացառությամբ պարեկային ծառայության ղեկավար կազմին ամրակցված 15 տրանսպորտային միջոցների: Ամսվա համար վառելիքի ծախսի և կատարված վազքի համար կազմվել են հաշվետվություններ‚ որտեղ ներառել են տեղեկատվություն ծառայության տեսակի, ավտոմեքենայի պետական համարանիշի և ըստ աշխատանքային օրերի ընդհանուր թվի կատարված վազքի վերաբերյալ‚ իսկ որպես վառելիքի ծախս ցույց են տրվել ամսվա համար ստացված վառելիքի քանակը։ Ըստ նշված հաշվետվությունների, 2025 թվականի առաջին եռամսյակում պարեկային ծառայությունը ստացել է 550‚782.68 հազ. դրամ ընդհանուր գումարով հեղուկ վառելիք‚ որը նույն չափով ներկայացվել է որպես 2025 թվականի 1-ին եռամսյակի փաստացի ծախս[[15]](#footnote-15) , ինչը չի հիմնավորվում սկզբնական հաշվառման փաստաթղթերով և դրանց բացակայությամբ պայմանավորված անհնար է դարձնում հաշվեքննության այլընտրանքային որևէ ընթացակարգով մասնագիտական դատողություն անել իրական ծախսի վերաբերյալ։

# ԱՌԱՋԱՐԿՈՒԹՅՈՒՆՆԵՐԸ

Ընթացիկ եզրակացության 7‑րդ բաժնում արձանագրված 2 փաստերը, բովանդակային առումով, հանգում են հաշվապահական հաշվառումը սկզբանական հաշվառման փաստաթղթերի հիման վրա վարելու օրենսդրության պահանջները չպահպանելու և այդ պատճառով՝ բյուջեների կատարման հաշվետվությունների արժանահավատության վերաբերյալ հավաստիացում ունենալու անհնարինության դեպքերին։ Նկատի ունենալով, որ Հաշվեքննիչ պալատի նախկին Ընթացիկ եզրակացություններում նույնպես տեղ են գտել համանման արձանագրումներ, առաջարկվում է.

ՀՀ ֆինանսների և ներքին գործերի նախարարություններին` միջոցներ ձեռնարկել արձանագրված խնդիրները լուծելու ուղղությամբ, և

ՀՀ 2025 թվականի պետական բյուջեով սահմանված ծրագրերի միջոցառումները կատարող հանրային իշխանության մարմիններին (բյուջետային հատկացումների կարգադրիչներին)` բյու­ջետային ոլորտը կար­գավորող ՀՀ օրենսդրության hամաձայն ֆի­­նան­սա­կան հաշ­վետ­վու­թ­յուն­նե­րի պատ­րաստումը և ճշմարիտ ներ­կա­յացումն ապահովելու նպատակով, ներքին հսկողական համակարգերի միջոցով հավաստիանալ, որ պետական բյուջեի կատարման հաշվետվությունների համար հիմք հանդիսացող հաշվապահական հաշվառման գրանցումները կատարվում են բացառապես սկզբնական հաշվառման փաստաթղթերի հիման վրա։

ԿԱՐԵՆ ԱՌՈՒՍՏԱՄՅԱՆ

Հաշվեքննիչ պալատի անդամ

24 հուլիս 2025 թվական

Հաշվեքննիչ պալատ

Բաղրամյան փող. 19, ք. Երևան,

Հայաստանի Հանրապետություն

1. «Հաշվեքննիչ պալատի մասին» ՀՀ օրենքի 24‑րդ հոդվածի 1‑ին մասի համաձայն սույն Ընթացիկ եզրակացությունն օգտագործվում է ՀՀ 2025 թվականի պետական բյուջեի կատարման վերաբերյալ եզրակացությունը կազմելու համար։ [↑](#footnote-ref-1)
2. «Բյուջետային համակարգի մասին» օրենքի 25-րդ հոդվածի 2-րդ մասի բ) կետ։ [↑](#footnote-ref-2)
3. «Հաշվեքննիչ պալատի մասին» օրենքով (24-րդ հոդված) Հաշվեքննիչ պալատը պետական բյուջեի կատարման վերաբերյալ եզրակացությունը, ներառյալ կարծիքը, ներկայացնում է կառավարության կողմից ներկայացվող պետական բյուջեի կատարման վերաբերյալ։ [↑](#footnote-ref-3)
4. Հաստատված է ՀՀ ֆինանսների նախարարի 2019 թվականի մարտի 13-ի N 254-Ն հրամանով։ [↑](#footnote-ref-4)
5. Օրենսդրության պահանջների համաձայն հաշվեքննության եզրակացությունը պետական բյուջեի դրամարկղային գործարքների (գործառնությունների)՝ դրանց համար սահմանված պահանջների պահպանման գնահատականն է և այն չի վերաբերվում հանրային հատվածի հաշվապահական հաշվառման ստանդարտի համաձայն պատրաստված ֆինանսական հաշվետվություններին և հետևաբար, այն չի արտահայտում ֆինանսական հաշվետվություններով բացահայտման ենթակա՝ Հայաստանի Հանրապետության ակտիվների և պարտավորությունների իրական ու համապարփակ վիճակի փոփոխության վերաբերյալ գնահատականը։ [↑](#footnote-ref-5)
6. INTOSAI Framework of Professional Pronouncements (IFPP), https://www.intosai.org/focus-areas/audit-standards.html. [↑](#footnote-ref-6)
7. Հաշվեքննիչ պալատը պետական բյուջեի կատարման վերաբերյալ եզրակացությունը ձևավորվում է Կառավարության կողմից ներկայացվող պետական բյուջեի կատարման վերաբերյալ հաշվետվության մասով («Հաշվեքննիչ պալատի մասին» օրենքի 24-րդ հոդված): Պետական բյուջեի կատարման մասին տարեկան հաշվետվությունը ներառում է` «պետական բյուջեի եկամուտների, ծախսերի և դեֆիցիտի (հավելուրդի) հիմնավորվածությունը…» («ՀՀ բուջետային համակարգի մասին» օրենքի 25-րդ հոդվածի 2-րդ մասի «բ» կետ): Հետևաբար, պետական բյուջեի մասին օրենքով հաստատված ֆինանսական ցուցանիշներից բացի, հաշվետվությունների՝ ներառյալ հանրային հատվածի հաշվապահական հաշվառման կարգավորումներով նախատեսված ֆինանսական հաշվետվությունների այլ խեղաթյուրումները չեն ազդել սույն Ընթացիկ եզրակացության վրա: [↑](#footnote-ref-7)
8. ՀՀ ֆինանսների նախարարի 2019թ. N 254 հրամանով հաստատված հաշվետվության՝ «Հիմնարկի կատարած բյուջետային ծախսերի և բյուջետային պարտքերի մասին» Հ-2, ձև, որի լրացման համար օգտագործվում է ՀՀ ֆինանսների նախարարի 2007թ. N 5 հրամանի 16‑րդ հավելվածով սահմանված դասակարգման մանրամասները, որի համաձայն՝ «Ներքին արժեթղթերի տոկոսավճարներ» հոդվածում արտացոլվում են բոլոր տոկոսավճարները, որոնք վճարվել են կամ հաշվեգրվել են ներքին աղբյուրներին, իսկ «Արտաքին արժեթղթերի գծով տոկոսավճարներ» հոդվածում արտացոլվում են բոլոր տոկոսավճարները, որոնք վճարվել են կամ հաշվեգրվել են արտաքին աղբյուրներին։ [↑](#footnote-ref-8)
9. ՀՀ ֆինանսների նախարարությունը չի ունեցել (հաշվեքննությանը չի տրամադրել) յուրաքանչյուր գործարքի՝ ըստ ռեզիդենտության տոկոսավճարի վճարման տվյալներ։ [↑](#footnote-ref-9)
10. Հաստատված է ՀՀ ֆինանսների նախարարի 2014թ. N 725‑Ն հրամանով։ [↑](#footnote-ref-10)
11. Ստանդարտի 2.47 և 2.48 կետերի համաձայն, ֆինանսական հաշվետվություններում ծախսերը պետք է ճանաչվեն, երբ առաջացել է ապագա տնտեսական օգուտների կամ օգտակար պոտենցիալի նվազում` կապված ակտիվի նվազման կամ պարտավորության աճի հետ, որը կարող է արժանահավատորեն չափվել։ Չափումը այն դրամային գումարի որոշման գործընթացն է, որով տվյալ դեպքում ծախսերը ճանաչվում և գրանցվում են ֆինանսական հաշվետվություններում։ [↑](#footnote-ref-11)
12. Հաստատված է ՀՀ ֆինանսների նախարարի 2016թ. N 142‑Ա հրամանով։ [↑](#footnote-ref-12)
13. Պետական մարմինների ֆինանսական գործունեության հետ կապված բյուջետային հաշվետվությունների կազմման, ներկայացման, ամփոփման և հաշվետվությունները կազմելու ու ներկայացնելու հրահանգը հաստատելու մասին ՀՀ ֆինանսների նախարարի 2019 թվականի մարտի 13-ի N 254-Ն հրաման։ [↑](#footnote-ref-13)
14. «Ներքին գործերի նախարարության ոլորտի քաղաքականության մշակում, կառավարում, կենտրոնացված միջոցառումներ, մոնիտորինգ և վերահսկողություն» ծրագրային միջոցառում (1234-11001)։ [↑](#footnote-ref-14)
15. Ներառվել է «Հիմնարկի կատարած բյուջետային ծախսերի և բյուջետային պարտքերի մասին» Հ‑2 հաշվետվության «426400 Տրանսպորտային նյութեր» հոդվածով ցույց տրված 1‚015‚749.90 հազ. դրամ ցուցանիշում։ [↑](#footnote-ref-15)